Malangseidet bygde -og idrettslag

Årsmøte

24. februar 2022 kl. 19:00

**Saksliste**:
1. Godkjenne de stemmeberettigede

2. Velge dirigent

3. Velge sekretær

4. Velge to medlemmer til å underskrive protokollen

5. Godkjenne innkallingen

6. Godkjenne sakslisten

7. Godkjenne forretningsorden

8. Behandle lagets årsberetning

9. Behandle idrettslagets regnskap, styrets økonomiske beretning, kontrollutvalgets beretning

10. Behandle innkomne saker

* Styret foreslår en garanti for uteområdet ved bygdehuset inntil 50.000.

11. Fastsette medlemskontingent 2024

12. Vedta lagets budsjett

13. Behandle idrettslagets organisasjonsplan. Lovnorm.

14. Foreta følgende valg:
 Leder 1 år, kasserer 2 år, 1 styremedlem
 2. varamedlem
 Kontrollutvalg 1 medlem
 2 deltakere årsmøte Balsfjord Idrettsråd
 Valgkomite 1 medlem + 1 vara som skal velges på årsmøte

**Styrets sammensetning 2022**Leder Trine Strand
Nestleder Atle Joakimsen

Kasserer Berit Rabben
Styremedl. Rune Dale
Styremedl. Jørgen Rognseth
1. varamedl. Monika Strømsnes
2. varamedl. Elisabeth Rognseth
Kontrollutvalg: Line Strand Karlsen og Vanja Frost

**Styrets arbeid**

|  |  |  |
| --- | --- | --- |
|  | **Antall møter** | **Saker behandlet** |
| Styremøter | 8 |  52 |
| Medlemsmøter | 3 | 17 |

2 møter med husstyret (Mona, Elisabeth, Caroline og Rolf)
1 møte med nærmiljøgruppa (Rune D, Nemi, Mona, Wenche og Trine)

Styret innkalte til ekstraordinært årsmøte 9.12.2022.  Møtet ble avholdt, men siden få møtte opp ble årsmøtet ikke beslutningsdyktig.

**Møter/kurs**Årsmøte Balsfjord Idrettsråd – Wenche deltok
Kurs KlubbAdmin (teams) – Wenche deltok

**Viktige saker**Opprydding ift. vei- og vannrett
Uteområde
Underetasje

**Aktivitet på bygdehuset**Forestilling Mor Gustava
LAN for barn og ungdomPåskekafe
Lørdagskafe med Kahoot
17. mai
Sommersang for eldre
Filmkveld v/Olav Sørensen: utbygging av bygdehuset
Førjulsstemning – juleverksted på barnerommet og julegrøt

**Årsmelding fra Husstyret:**

*Husstyret 2022: Elisabeth, Caroline, Rolf og Mona*

*«Har i år holdt huset i gang med innkjøp av forbruksmateriell som dopapir, tørkepapir, vaskemiddel, batteri, komplettering kjøkkenutstyr.*

*Noe nytt som persienner, microovn, smørsmelte-kjele, ny skjærefjøl (spesial bestilt fra lokal tilvirker), nytt speil på dame-do i rullestolhøyde etc.*

*Vi har kjøpt ny varmepumpe, og har prøvd litt frem og tilbake, vi er fortsatt ikke helt i mål med å finne best/optimal bruk. På grunn av dårlig akustikk i salen har vi fått tilskudd til akustikkmåling. Dette er nå utført og vi venter tilbakemelding.*

*Huset har vært mer utleid i år enn de to forgående år - 21 ganger. Huset har vært brukt til møter, runde-dager, konfirmasjon, skole-avslutning, MBIL sine egne aktiviteter.***Utleie 2022**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| *Årstall* | *Bursdag* | *Barnedåp* | *Begravelse* | *Konfirma-**sjon* | *Samling*  | *Sanitets- og pensjonistmøter* | *Annet* | *Totalt* |
| *2021* | *2* | *1* | *2* | *1* | *1* | *11* | *1* | *19* |
| *2022* | *5* |  |  | *1* | *1* | *12* | *2\** | *21* |

*\*Årsmøte Malangseidet kirkegård vel + Avgangsklasse Sand skole*

*Ett utleie med bestilt vask, det ordnet seg greit.
Når huset leies ut, rydder vi og ser over før og etter bruk, vasker mopper, eventuelt tar ut søppel, regulerer varme.
Den nye faktureringsmåten ser ut til å fungere bra.
Husstyret holder nå på med merking og lage noen nye “bruksanvisninger”.
4 nye bord-plater er kjøpt og skal erstatte de ødelagte. Rolf har hatt ansvar for å brøyte vei og strø. I tillegg er scooter og løypeplog rustbehandlet og lakket.»*

**Dugnad**Årlige rydding og vasking i hovedetasje.
Div. oppgradering elektrisk, bla. lys til nødutgang, nye utelys, ovn på vaskerom, flere stikk og lys.
Kontoret til barnehagen er omgjort til barnerom og rom for de som har behov for å trekke seg noe tilbake
Påbegynt arbeid med klubblokale nede:
- startet opprydding

- kjøkken malt, nytt gulv og «ny» kjøkkeninnredning

- nytt belegg i korridorer pga vannlekkasje

Fjernet betongplatt ved kjellerinngang, skiftet masser, lagt fall fra dør og ut mot grøft.
Rensket grøft ovenfor huset.

Fjernet småskog og kratt mot hovedvei.

**Årsmelding fra aktivitetsgruppa**
*«Gruppa har bestått av: Charlotte Strand, Caroline Strand, Rune Dale, Elisabeth Rognseth og Wenche Heimly
Hensikten med aktivitetsgruppa er legge til rette for sosiale tiltak for familier i hovedsak ute. Skal i utgangspunktet være gratis.*

*April:*

*3.4. Skileikdag i Jernberglia – nydelig vær og mye moro i bakken der både liten og stor deltok. Og som alltid bål. Skileikdagen er en tradisjon vi har hatt i en årrekke siste søndag i mars. Fint at vi bare fortsetter og fortsetter.
16.4. (påskeaften) Fullmånetur, men vi fikk ikke sett månen. Men inne i Skogsbua var vi samla en fin gjeng, og vi var innom mange interessante temaer som påskekrim, skrømt, skrøner og bygdehistorie. Selvfølgelig var det varm mat og drikke fra bålpanna.*

*Skiløypa bakover til postkassen på Eie har stort sett vært tråkka i sesongen. I påska var det stor utfart med mye folk rundt bålet, og barna og ungdommen likte å utfolde seg i akebakken.*

*Mai/juni:
«Hold Malangseidet rent» - organisering av rydding
- Langs vei: Snuplass Indre Malangseidet – Nordbyvannkrysset – Haugen/Nestun
- Strandrydding Stabbolaheimen – Haugen
- Container der vi kunne kvitte oss med jernskrot og egen for søppel fra strandryddinga.
God oppslutning!!
Rydding bør legges tidligere i 2023.*

*Juli:
3.7. Besøk Rognseth Gård. Kopplammene sluppet på beite, og det fikk vi være med på. Vi hadde en trivelig stund rundt bålpanna. Tusen takk til Elisabeth og Torbjørn som tok godt i imot oss.*

*September:
25.9. Familietur til Skogsbua i nydelig vær. Denne gangen var det laget quiz som var satt opp langs veien. I Skogsbua var det fyrt opp i bålpanna, så det ble både bålkaffe og bålmat.*

*Oktober:
16.10. Tur til Nikkavatn i Malangen. Det var noe vått i marka, men vi kom oss rundt vannet uten å bli særlig våt på beina. Etter å ha gått den 2,3 km lange løypa rundt vannet, ble det bålkaffe og mat i gapahuken.*

*Desember:
17.12. Nissebesøk i fjøsen på Supelv. Selv om det var kald vind, var det flere som trosset vær og vind og deltok. Tusen takk til Mette og Torgeir som tok godt imot oss med fyr i bålpanna, masse lys og julemusikk både ute og inne på låven. Vi fikk servert grøt, kakao og kaker. Nissefar og nissemor kom med gaver både til liten og stor. Barna hadde mange spørsmål til nisseparet etter at vi hadde sunget «På låven sitter nissen».*

*Dart
Hadde planlagt å gjennomføre 3 dartkvelder (1 onsdag i måneden gjennom høsten) for nybegynnere. Med avsluttende dartlørdag. Det blei gjennomført dart 2 onsdager. Den tredje var det kun «instruktøren» som stilte på. Dartlørdagen blei ikke gjennomført da det ikke passet for deltakerne på planlagt tidspunkt. Dartklubben har sporadisk prøvd å gjennomføre spillekvelder. Vi har hatt 5 spillekvelder i 2022.*

*Bilder fra aktiviteter er lagt på lagets egen facebookside og hjemmeside.*

**Årsmelding fra nærmiljøanlegg-gruppa:**

*«Gruppa har bestått av Nemi Schott, Mona K. Fjeld, Wenche Heimly, Trine Strand og Rune Dale*

*Det har i en årrekke vært snakka om uteområdet ved bygdehuset. Pr. i dag er det ikke lagt til rette for hverken det å kunne sitte ute, et trygt lekeområde for de minste eller aktivitetsområde for de unge. Det bør også legges en plan for parkering. Å se alt i en helhet.

Laget har et stort område som vi ikke utnytter. Området på oversiden av Rabbmo/tidligere barnehage har vært brukt til bålplass for søppel (ikke bare for laget).
Opprinnelig kaltes området Idrettsplassen.*

*Det var invitert til medlemsmøte der medlemmene kom med innspill. Medlemmene satt sammen i grupper og la til slutt fram det de kunne se for seg. Hva ønsker vi? Hva er behovet? Inne? Ute? De unge var også involvert på et eget møte sammen med foresatte og styret.*
*Etter dette fikk gruppa et oppdrag fra styret der vi skulle lage en plan ut ifra innkomne ønsker.*

*I korte trekk er det ønske om ei utestue med ildsted, uteområde med bålplass, et område for lekeapparater, samt område for de litt større som f.eks. sykkelbane. Område skal være universelt, for alle aldersgrupper og de med særskilte behov. Det skal være et tilbud til lokalsamfunnet.
Dette har gruppa tatt utgangspunkt i. Ingenting iverksettes uten eksterne midler (tippemidler, tilskudd fra f.eks. Samfunnsløfte, Sparebankstiftelsen osv.).

Angående utestue så er både Malangseidet Pensjonistforening, Malangen Sanitetsforening og Malangstun Dagsenter svært positive og ser det som en god erstatning for Skogsbua da det for mange er vanskelig å komme seg dit, samt det å kunne benytte utedoet.

Vi har vært i kontakt med sakkyndige både ift. plassering av en evt. utestue, størrelse og utforming samt vei fra parkeringsplass til utestue (rullestolbrukere, eldre med rullator.)*

*Det er søkt kommunen om dispensasjon fra LNFR-område til å kunne benytte egen tomt til f.eks. dette. Det er lagt fram skisse for styret og for ekstraordinært årsmøte. Videre planlegging gjøres i samarbeid med styret og medlemmene. Vi er i en tidlig fase.*

*Noe kan gjøres uten eksterne midler, f.eks. parkeringsplassen, platting og bålplass».*

**Økonomi**

Det er en betydelig forskjell mellom budsjett- og regnskapstall for året 2022. Grunnet koronasituasjonen de to tidligere årene ble vedtatte budsjett for 2022 svært nøkternt, noe som resulterte i et negativt resultat. Det oppstod så en situasjon med mobilisering hvor alle krefter ble satt inn på å skaffe penger til laget og renovere deler av bygget slik at det spesielt skulle ivareta de unges interesser. Resultatet av denne snuoperasjonen var nesten oppsiktsvekkende.

MBIL har hatt et driftsoverskudd på kr. 28.933 slik at økonomien pr. dato kan sies å være tilfredsstillende.

Kommentarer til enkelte inntektsposter.

Lotteriinntektene har gitt brutto kr. 74.658. I tillegg har inntektsbringende arrangementer innbrakt brutto kr. 48.197. Til sammen utgjør disse to postene 47,6 % av inntektene.

I forbindelse med vannskaden i 2021 fikk laget utbetalt kr. 27.262, - som nå er ført under andre driftsrelaterte inntekter.

Laget søkte på koronamidler, og fikk kr. 20.374, - som er ført under post 3440 – momskomp. Likeledes må nevnes at laget fikk et tilskudd på kr. 7.450 for å måle akustikken i salen. Dette er også ført under konto 3440.

Antall medlemmer har økt, og det er med interesse å se at kontingentbidraget har gått fra kr. 9.000 til kr. 15.438.

Leieinntektene på huset utgjorde kr. 7.000, -

|  |  |  |  |
| --- | --- | --- | --- |
| Leieinntekter | 2020 | 2021 | 2022 |
|  | Kr. 7.600 | Kr. 10.800 | Kr. 7.000 |

Kommentarer til enkelte utgiftsposter.

Lagets to faste store utgiftsposter er strøm og forsikring. I 2022 klarte vi å redusere strømforbruket fra 52.299 kwh til 37.845 kwh. Det er en reduksjon på hele 14.454 kwh eller 27,6 %.

|  |  |  |  |
| --- | --- | --- | --- |
|  | 2020 | 2021 | 2022 |
| Strøm huset | Kr. 59.272 | Kr. 75.472 | Kr. 44.595 |
| Strøm lysløype | Kr. 2.748 | Kr. 2.448 | Kr. 2.827 |
| Forsikring hus | Kr. 21.369 | Kr. 20.062 | Kr. 24.206 |
| Forsikring scooter | Kr. 2.304 | Kr. 4.734 | Kr. 2.476 |
| Sum: | Kr. 85.693 | Kr. 102.716 | Kr. 74.104 |

For 2022 utgjør disse to (4) postene 32,3 % av utgiftene.

Post 6390, annen kostnad bygdehus, er den største utgiftsposten med kr. 73.678. I denne posten ligger bl.a. egenandel forsikring, oppgradering av huset innvendig, husgeråd o.l.

Da vi har hatt problem med noe av lagets datautstyr, ble det besluttet å kjøpe inn nytt utstyr slik at driften kunne foregå på en rimelig lettvint måte. Dette kommer frem av post 6545.

Under post 6720, honorarer for økonomisk og juridisk bistand, ligger ei regning fra Mønet as for utarbeidelse av søknad om dispensasjon i LNRF-område for gnr.65 bnr. 93.

**Betalende medlemmer 2022**

|  |  |  |  |  |  |  |
| --- | --- | --- | --- | --- | --- | --- |
| Kjønn | 0-5 | 6-12 | 13-19 | 20-25 | 26 -  | Totalt |
| Kvinner | 0 | 1 | 3 | 0 | 33 | 37 |
| Menn | 0 | 4 | 4 | 0 | 27 | 35 |
| **Totalt** | 0 | 5 | 7 | 0 | 60 | **72** |

 **Medlemsutvikling**

|  |  |  |  |  |  |
| --- | --- | --- | --- | --- | --- |
|  | 2018 | 2019 | 2020 | 2021 | 2022 |
| Totalt | 53 | 48 | 43 | 62 | 72 |

- Styret -

**Ord fra leder:**Etter år med restriksjoner kan vi se tilbake på mer aktivitet i bygdelaget.

De unge har kommet med ny giv og bl.a. tatt initiativ til lotteri øremerket aktivitet for barn og unge.

Mye godt arbeid skjer på bygdehuset og vi ser frem til å ta i bruk klubblokale i med nytt kjøkken i underetasjen. Her plasseres biljard- og bordtennisbord.

Bygdehuset har hatt mer utleie det siste året og ekstra fint er det at Malangen sanitetsforening og Malangseidet pensjonistforening leier bygdehuset til sine møter.

Ønsker å trekke frem husstyret for innsatsen de gjør ved innkjøp, organisering og utleie. Våren 2022 var det gjennomgang av strømforbruk på huset. Det ble igangsatt sparetiltak. Det ga resultater. Til tross for at huset har vært mer i bruk enn foregående år, har vi i 2022 brukt ca. halvparten så mye strøm.

Grasrotandelen gir gode penger til laget. Det er gledelig å se at antallet grasrotgivere har økt det siste året.

Aktivitetsgruppa har lagt til rette for flere flotte turer og dartkvelder.

I tillegg har vi fått en Nærmiljøgruppe som planlegger uteområde ved bygdehuset. I forkant av denne har vært gode arbeidsprosesser med både ungdom og voksne, der vi fikk flere gode innspill som er tatt med videre i planleggingen.

Ekstra stas var det å få feire 17.mai i bygda og korpset stilte trofast opp. Mange møtte opp på bygdehuset og tross dårlig vær var det flere som gikk i tog ned til minnestøtta.

Så ønsker jeg å takke alle som har deltatt på våre arrangement.

Takk til dere som utrettelig stiller opp på dugnader og komitearbeid, preparerer og tråkker skiløyper. Og sist, men ikke minst til dere som tar vare på Minnestøtta, Malangseidet kirkegård og Skogsbua.

Til slutt vil jeg takke styret for samarbeidet i året som er gått og håper at påbegynt arbeid fortsetter videre.

Det er viktig å gi tillit og plass til alle som ønsker å bidra. Vi er heldig som har både de unge som engasjerer seg og de eldre som har stått på i en årrekke.

Ønsker du å bli medlem, eller vet du om noen som vil bli medlem. Ta kontakt med styret, så hjelper vi å melde inn. Alle får tilsendt faktura, så vent med betaling.

-Trine-